《读史戏呈刘正之》
宋代·黄榦

君不见汉初曹相国，日饮醇酒不事事。
相舍后园近吏舍，点吏醉呼不肯避。
相国取酒饮园后，恨不呼吏与共醉。
又不见后来丙丞相，驭吏不畏丞相嗔。
嗜酒酒翻车上茵，醉饱去尔何容身。
两公一心相有汉，一夫见辱非吾患。
但得时平酒价贱，从渠醉后来相慢。
李斯逐客徒自尊，东门黄犬还悲辛。
西曹地近不足贵，不过能污车上茵。
人言两公固宽平，我谓两吏非庸生。
庸生无益两丞相，故辱丞相成其名。
至今汉家四百载，曹独为冠丙有声。
刘侯刘侯汝太痴，世间曹丙能向个。
但知愤世快我意，醉语谁知官小大。
却来东屯起田舍，日与田翁相唱和。
人道刘侯只是一醉人，谁知胸中自有渭与泾。
一双怪眼如老鹰，每於醉后白复青。
刘侯藏锋敛锷莫妄用，君家自是提兵冠豸种。